
ELŐZETES HATÁSVIZSGÁLAT

a Fővárosi Városrehabilitációs Keret felhasználásának szabályairól szóló
27/2013. (IV. 18.) Főv. Kgy. rendelet módosításához


A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen
· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.
A törvényi előírásnak megfelelően a Fővárosi Városrehabilitációs Keret felhasználásának szabályairól szóló 27/2013. (IV. 18.) Főv. Kgy. rendelet (a továbbiakban: Rendelet) módosításának hatásait az alábbiakban foglaljuk össze. 
1. Társadalmi, gazdasági, költségvetési hatások
A Fővárosi Önkormányzat megbízásából készített Historikus Városi Szövet Megújítása című történeti épületállomány értékőrző, energetikai fejlesztését elemző tanulmány rámutatott arra, hogy a Főváros jelentős épületállományát jelentik az olyan lakóépületek, amelyek városképi szempontból építészeti értéket képviselnek. Számos külföldi méltatás kiemeli, hogy Budapest a leggazdagabb századfordulós építészettel rendelkező európai főváros, egyedülálló historizáló és szecessziós épületállománnyal büszkélkedhet. A XIX. század végén, a XX. század elején felépült épületállomány jelentős meglévő értéket képvisel. Külön érték, hogy összefüggő területeken és még viszonylag érintetlenül fennmaradtak az épületek. Budapest a nagyvárosi fejlődés nyomait úgy őrzi városmagjában, hogy abban az ókortól napjainkig nyomon követhető a fokozatosan kialakult mai településrend. A településkarakter mögött az egyes épületeken is követhető ez a történeti települési folytonosság és a szerves fejlődés. Az épített örökségben rejlő erőforrások Budapest gazdasági fejlődésének kiaknázatlan értékei. Bemutathatóvá tétele, a turizmusba való bekapcsolása, közvetlen es közvetett gazdaságfejlesztést idézhet elő. A történeti városrész társasházainak nagyobb hányada azonban mind műszakilag, mind funkcionálisan rossz állapotban van. Ezen épületek rehabilitációjánál létfontosságú az értékmegőrzés. Az értékvédelmi szempontokon kívül értéknövelő felújításként a lakóépületek nívós felújítása, az épített környezet minőségének javítása, energiahatékonyságának módosítása is alapvető cél.
A belvárosi történelmi városrész gazdasági és kulturális potenciállal rendelkező épületállományánál fontos szempont, hogy a társadalom igényeit is figyelembe vevő elfogadható, működőképes korszerűsítés, felújítás történjen. Azonban a magas felújítási költségek és az elaprózódott tulajdoni viszonyok miatt állagmegóvásuk sok esetben nem megoldott
A Rendelet megalkotásával a Fővárosi Önkormányzat az abban részletezett „A”, „B”, „C” és „D” programban rögzített feltételek alapján nyitott meg támogatási lehetőséget a Fővárosi Városrehabilitációs Keret működtetésével. Jelen módosítási javaslat lehetőséget biztosítana a Főváros számára az örökségvédelem alatt álló lakóépületek állagmegóvási munkáinak elvégzésére való fókuszálásra és ezen kiemelt építészeti értékek és a városkép védelmének biztosítására. A Rendelet módosítása által lehetővé tett pályázati felhívások ösztönzően hathatnak az örökségvédelem alatt álló társasházak közösségeinek összefogására, és az állagmegóvási munkák, a közös tulajdonban lévő épületrészek felújítási- és korszerűsítési munkáinak elvégeztetésére. 
2. Környezeti és egészségi következményei
A historikus belváros, mint a Főváros egyik legsűrűbben lakott területe a rendszerváltás utáni években jelentős lakosságvesztést élt át. A lakosságvesztés mára lassulni látszik, azonban a tendencia megállításához vagy tartós megfordításához a városrész lakókörnyezeti minőségének jelentős emelése szükséges. Ez a terület nemcsak környezeti, de társadalmi, kulturális és örökségi értékei miatt is egyedülálló, élettel teli megőrzése szempontjából ezért különösen fontos, hogy olyan társadalmi réteg lakja, mely ennek megújításában felelős és értő szerepet vállal. A komplex szemléletű rehabilitáció lényege, hogy az épületállomány, a közterek- és közlekedési területek, valamint a meglévő zöldfelületek egymással összehangoltan kerüljenek megújításra. Egy-egy városképileg is meghatározó épület felújítása a kapcsolódó közterületek megújítását is megkívánja, a terek, a zöldfelületek fejlesztése pedig nem történhet meg a közlekedési kérdések figyelembe vétele nélkül. Alapvetően a finanszírozási háttér dönti el, hogy egy-egy társasház képes-e a szüksége épület-felújítási munkákat elvégeztetni. A megújuló társasházak így jelentős városképi vonzerőt jelentenek mind a helyi lakosság, mind a turizmus számára. 
Budapest historizáló városszövetének épületállománya jelenleg sok szempontból elavult, energetikailag kedvezőtlen besorolású, az udvari lakások rosszul benapozottak és megvilágítottak, kevés a zöldfelület, sok esetben alulhasznosított a pince és a tetőtér, a szerkezeti elemek avult állagúak. Az épületek részleges átalakításai jellemzően a pillanatnyi szükségleteket szolgálták, a megújítás a legritkább esetben történhetett egységes koncepció alapján. Az elhanyagolt, korszerűtlen, rossz állapotú épületek egészségtelen lakókörülményeket jelentenek az ott élők számára, amelyek negatív hatásai sok esetben a környező közterületekre is kiterjedtek. Így az épületek felújításának, állagmegóvásának támogatása nemcsak a házak, a lakhatási körülmények állapotának javulását biztosítaná, hanem a lakosság minőségi, tisztább környezet iránti igényességét is előidézné.
3. Adminisztratív terheket befolyásoló hatás
A szabályozás, a pályázat útján forrásokat lehívni kívánó lakosság, és az önkormányzat számára minimális adminisztrációs terheket ró, amelyek mértéke elhanyagolható a városképben, a főváros nemzetközi megítélésében, a turizmusban, a gazdaságban jelentkező megtérülési értékekhez viszonyítva.
4. A jogszabály megalkotása szükségességének, a jogalkotás elmaradásának várható következményei
A jogszabály módosításával lehetőséget biztosít a Fővárosi Önkormányzat számára, hogy ösztönözze az örökségvédelem alatt álló lakóépületek állagmegóvási munkáinak elvégzését, az osztatlan közös tulajdonban lévő épületrészek felújítási- és korszerűsítési munkáinak pályázati úton elnyerhető anyagi támogatásával. Ezen védelem alatt álló épületállomány állapotának kezelése nem tűr halasztást, tekintettel azok rendkívül rossz, évtizedek óta elhanyagolt állapotára. A Főváros feladata ezen állagmegóvási munkák megkezdésének motiválása, beindítása, tekintettel arra, hogy az ebben rejlő városképi érték gazdasági, turisztikai potenciált jelent, valamint arra, hogy ezen épületek -felújítás nélkül- egyszerre válnak majd használhatatlanná, amely jelentős lakhatási problémát, városképi és környezeti leromlást eredményezhet a Fővárosban.
5. A jogszabály alkalmazásához szükséges személyi, szervezeti, tárgyi és pénzügyi feltételek
A Fővárosi Önkormányzat rendelkezik a végrehajtáshoz szükséges szervezeti, személyi és tárgyi feltételekkel. 

